Dané skitter wéér vir Protea-vroue | Netwerk24
Deur Tinus van Staden 11 Februarie 2019 17:50
’n Uitmuntende veelsydige vertoning deur sy besielende kaptein het die Protea-vrouekrieketspan tot ’n oorwinning met sewe lopies in sy eerste eendagwedstryd teen Sri Lanka Maandag in Potchefstroom aangevoer.
Dané van Niekerk het haar eerste internasionale eendaghonderdtal aangeteken en haar span sodoende gehelp om ’n telling van 225/7 in hul 48 boulbeurte op te stapel.
Die Protea-vrouespan se kaptein, Dané van Niekerk, vier haar honderdtal in die eerste eendagwedstryd Maandag teen Sri Lanka in Potchefstroom. Foto: Gallo Images
Van Niekerk, wat op nr. 4 ingestap het, se beurt van 102 het 117 balle in beslag geneem en vyf viere en ’n ses ingesluit. Sy is verlede week as die Speler van die Reeks in die T20-reeks aangewys, waar sy ook met uitstekende kolf- en boulvertonings vorendag gekom het.
Sy is Maandag goed bygestaan deur die 22-jarige aanvangskolwer Andrie Steyn.
Steyn het ’n beurt van 75 (100 balle; 5x4, 1x6) gespeel.
Met die bal was Van Niekerk ook skitterend. Sy het twee paaltjies vir slegs 26 lopies in haar tien beurte laat kantel.
Sri Lanka se Shashikala Siriwardene (49, 56 b; 1x4) en Prasadani Weerakkody (47, 67 b; 6x4) het albei goeie beurte gespeel, maar die Proteas se telling was eenvoudig ’n berg te hoog om uit te klim – al het Sri Lanka naby aan die teiken gekom op die einde. Paaltjies het met reëlmaat deur die besoekers se beurt getuimel.
Die Sri Lankane het 218/9 in hul 48 beurte bereik.
Benewens Van Niekerk, het Masabata Klaas goed geboul en drie paaltjies vir 46 lopies in haar sewe boulbeurte geëis.
Die 21-jarige Tumi Sekhukhune het twee paaltjies vir 33 lopies in haar tien beurte platgetrek.
Die tweede wedstryd word Donderdag, ook in Potchefstroom, beslis.
Meer oor: Potchefstroom | Sri Lanka | Protea-Vroue | Eendagkrieket | Proteas | Protea-Vrouekrieketspan
Protea-vroue maak skoonskip in T20-reeks
Sege ’n trappie na toekoms, sê Dané